
OBRAZLOŽENJE  
uz Prijedlog pravilnika o provedbi postupaka jednostavne nabave 

PRAVNI TEMELJ ZA DONOŠENJE PRAVILNIKA 
Pravni temelj za donošenje ovog Pravilnika utvrđen je odredbama članka 15. stavka 2. i 3. Zakona o javnoj nabavi („Narodne novine“, broj 120/16, 114/22 i 48/26). Navedenim zakonskim odredbama propisano je da pravila, uvjete i postupke jednostavne nabave javni naručitelj utvrđuje općim aktom, uzimajući u obzir načela javne nabave. Sukladno stavku 3. istoga članka, naručitelj je obvezan općim aktom urediti i pravila o obveznoj primjeni elektroničkih sredstava komunikacije putem Elektroničkog oglasnika javne nabave Republike Hrvatske (EOJN RH) za nabave procijenjene vrijednosti veće od 15.000,00 EUR. Sukladno statusnim aktima, ovaj Pravilnik donosi Odbor HCK Gradskog društva Crvenog križa Omiš. 
 
RAZLOZI DONOŠENJA NOVOG PRAVILNIKA 
[bookmark: _GoBack]Glavni razlog za donošenje novog Pravilnika je stupanje na snagu izmjena i dopuna Zakona o javnoj nabavi, koje donose značajne promjene u postupanju s nabavama ispod zakonskih pragova. Postojeći interni akt HCK Gradskog društva Crvenog križa Omiš potrebno je uskladiti s novim pravnim okvirom Republike Hrvatske kako bi se osigurala potpuna zakonitost i transparentnost u radu. 

 	 3.   KLJUČNE NOVINE I CILJEVI KOJI SE ŽELE POSTIĆI 
Donošenjem ovog Pravilnika uvode se sljedeće ključne promjene: 
· Usklađivanje s novim pragovima: Pravilnik se primjenjuje na nabavu robe i usluga do 50.000,00 EUR te radova do 100.000,00 EUR (bez PDV-a). 
· Obvezna primjena sustava EOJN RH: Za sve nabave čija je vrijednost veća od 15.000,00 EUR uvodi se obveza provođenja postupka isključivo elektroničkim putem kroz sustav Elektroničkog oglasnika javne nabave.  
· Uvođenje pravne zaštite: Sukladno novim zakonskim odredbama, za postupke procijenjene vrijednosti veće od 15.000,00 EUR osigurava se sustav pravne zaštite gospodarskim subjektima (pravo na prigovor). 

      4.   SPECIFIČNA IZUZEĆA OD PRIMJENE PRAVILNIKA 
Prijedlogom Pravilnika definirana su posebna izuzeća u kojima Naručitelj može sklopiti ugovor ili    izdati narudžbenicu izravno, bez provođenja redovnog postupka prikupljanja ponuda. Ova izuzeća su nužna zbog specifične humanitarne i društvene djelatnosti HCK Gradskog društva Crvenog križa Omiš. Ona obuhvaćaju: 
· Žurne i krizne intervencije: Omogućuje se trenutno djelovanje u slučajevima kriznih događaja, elementarnih nepogoda i više sile radi hitne zaštite života, zdravlja ljudi i imovine. 
· Terenske aktivnosti i volontere: Osigurava se operativnost na terenu kroz pojednostavljenu nabavu hrane i okrjepe za dobrovoljne darivatelje krvi te volontere i sudionike tijekom akcija. 
· Specifične i stručne usluge: Izuzimaju se troškovi edukacija, stručne literature, autorskih prava, reprezentacije te nabava unutar same mreže Hrvatskog Crvenog križa, hitni popravci imovine radi sprječavanja veće materijalne štete, kao i usluge stručne podrške. 
Uvođenjem ovih izuzeća postiže se nužna fleksibilnost i brzina u radu Društva na terenu, uz istovremeno zadržavanje načela transparentnosti, ekonomičnosti i namjenskog trošenja sredstava.  
